O **entroido de Ribadeo** é unha festa popular galega que ten lugar en Ribadeo e que consta dalgunhas pecualiaridades con respecto a outras celebracións de entroido. O Día grande é o martes de coresma, que precede ao mércores de cinza. Malia que as actividades desenvólvense durante toda a xornada, a meirande parte teñen lugar na tardiña.

Información xeral
-----------------

Cabeza do boneco queimado no entroido ribadense (1988). Comparativa de tamaño da cabeza do boneco.
Texto de Rebeca Gómez Yáñez tratando o tema do entroido ribadense:

[...] 

> 
> 
> ...as rúas vístense de cor durante case unha semana. Nenos e maiores desfrutan o mesmo ó disfrazarse, e nas casas non poden faltar as comidas típicas como son as filloas, as orellas e todo tipo de doces.  
> Aínda que o gran día é o martes, os días anteriores xa percorren por Ribadeo os máis diversos disfraces, e como non, as charangas, coas súas cancións ruidosas e divertidas. Pero ó chegar o martes tamén chega o desfile. Aquí si que hai traxes e vestimentas de todo tipo, todo vale para cambiar de imaxe aínda que só sexa un día. Ademais todos queren gañar o primeiro premio e a imaxinación de cada un é o que conta. Neste desfile xa se viu algunha vez a altos cargos do goberno, a persoas que case se pode dicir que levan un disfraz reciclado, outros optan por unha imaxe máis elegante e cóbrense de plumas, e así podería seguir indicando os traxes máis extravagantes. Pero sen dúbida, o que máis chama a atención son as charangas, ó mellor é porque os traxes que van levar é un dos segredos mellor gardados, ou pola rivalidade que hai entre elas, pois case sempre participan as mesmas cada ano. ¡Ai! cáse me esquecía doutra parte importante deste acontecemento. Falo das carrozas. Estas acostuman ser as máis divertidas, xa que ás veces montan cada unha ...
> 
> 

O martes á noite, a mocidade adoita disfrazarse co gallo dunha nova algueirada. De xeito oficial, as festas non rematan ata a queima do entroido, que se celebra o sábado posterior, momento en que se prescinde das cores, deixando en troques un tropel de viúvas chorando. En Ribadeo, o peche do entroido vén marcado por un enorme boneco, que difire cada ano e que se denomina señor Antroido, ao cal se lle prende lume namentres as charangas e comparsas gañadoras tocan xa as súas composicións.

Gastronomía
-----------

Certificado da marca acadada coa queima do maior boneco no entroido ribadense.
O martes de entroido é habitual a preparación de pratos a base de: grelos con cachelos, cachola, butelo, lacón, chourizos e outros. Para a sobremesa, son comúns as rosquillas, freixolos e as orellas.

Marcas e peculiaridades
-----------------------

* Un fito recente é a inclusión do *antroido* ribadense no Libro Guinness dos Récords, como o maior boneco dunha celebración deste tipo.
* Xunto co *antroido*, tamén se pasean os cocos (o coco e a coca), imaxes típicas de Ribadeo, e os cabezudos, alusivos a personaxes de contos.
* Cada día é alcumado dun xeito diferente, unha constante común dos entroidos en Galiza.
* O entroido ribadense comeza cun pregón, algo que non se dá noutras celebracións do país.
* Celebración paralela dunha festa gastronómica.
* O emprego de carrozas, que implican algún tipo de axuda para desprazamento, xeralmente a base de motores.
* Os grupos e comparsas son asociacións de varias persoas (máis de dúas, que corresponde á parellas).
* As charangas son organizadas para todo o entroido, non actuando só no desfile.
* De recente implantación é o concurso de fotografía.

Publicacións
------------

Non constan publicacións especializadas adicadas ó entroido ribadense. Non obstante, existen algunhas fontes auxiliares:

* *Guía de Fiestas Populares de Galicia* (González Reboredo, X. M. Ed. Galaxia, Vigo 1997)
* A prensa das datas sinaladas, por exemplo, *La Comarca del Eo*, que adoita informar da programación prevista, o pregón, e algunhas recensións ao respecto.

Existe así mesmo un libro descatalogado que atinxe ao entroido en Ribadeo antes do ano 1994, e mais outro, *As festas populares no entorno Ribadense* (2001), dedicado ás festas no contorno de Ribadeo.

Notas
-----

1. ↑  Pregóns do entroido en Ribadeo
2. ↑  "As festas populares no entorno ribandense". Arquivado dende o orixinal o 03 de setembro de 2009. Consultado o 28 de marzo de 2010.

Véxase tamén
------------

### Outros artigos

* Entroido
* Festa
* Disfrace

### Ligazóns externas

* As festas populares no contorno ribadenseArquivado 03 de setembro de 2009 en Wayback Machine. libro publicado con lic. CC de onde foi obtido o texto de Rebeca que aparece arriba.
* 25 aniversario do Entroido Ribadense Arquivado 03 de setembro de 2009 en Wayback Machine. co motivo da efemérede do 25 cabodano do entroido na nova época.